**6. USKRSNA NEDJELJA**

* *Napomena: tijekom molitve će biti tzv. „prilagođeni prinos darova“ u našoj obitelji, pa je potrebno pripremiti nekoliko stvari na obiteljskom stolu: jastuk, križ i svijeću*

**U ime Oca , i Sina i Duha Svetoga. Amen.**

Nakon Tvoga uskrsnuća, Gospodine Isuse, apostoli su se osjećali izgubljeno i bili su u strahu. Zaboravili su na obećanje koje si im dao: da se ne boje jer ćeš zauvijek biti s njima. Mi se u današnjem vremenu također često osjećamo usamljenima, izgubljenima, a zaboravljamo da si isto obećanje dao svakome od nas: da se ne bojimo, jer ćeš zauvijek biti s nama.

U ovoj molitvi te molimo za jaku i postojanu vjeru, za odvažnost i hrabrost u svjedočenju da si ti jedini i pravi Bog i Spasitelj. Dotakni naša srca svojom milošću da se protiv zla i grijeha u ovome svijetu borimo **ljubavlju koja ne traži ništa zauzvrat.**.

*Pročitat ćemo 2. čitanje 6. Uskrsne nedjelje. (1 Pt 3,15-18)*

**Čitanje Prve poslanice svetoga Petra apostola**

**„Ljubljeni! Gospodin – Krist neka vam bude svet, u srcima vašim, te budite uvijek spremni na odgovor svakomu koji od vas zatraži obrazloženje nade koja je u vama; ali blago i s poštovanjem, dobre savjesti da oni koji ozloglašuju vaš dobar život u Kristu, upravo onim budu postiđeni zašto vas potvaraju. Ta uspješnije je trpjeti, ako je to Božja volja, čineći dobro, nego čineći zlo. Doista, i Krist jednom za grijehe umrije, pravedan za nepravedne, da vas privede k Bogu – ubijen doduše u tijelu, ali oživljen u duhu.“**

*Ostat ćemo kratko u tišini.*

*Slijedi „prinos darova“ prilagođenog oblika za molitveni susret u našoj obitelji.*

Gospodine Isuse, prinosimo ti ove darove i molimo te da budeš uvijek uz nas kako bismo svojim životima spremno svjedočili radost Tvoga uskrsnuća i time donosili nadu drugima.

1. DJECA, RODITELJI, OSTALI ČLANOVI OBITELJI

Prikazujemo ti Gospodine sve članove naše obitelji i zajedništvo kojim smo međusobno povezani. Molimo te blagoslovi svaku podnesenu žrtvu za drugoga i primi svako dobro koje činimo jedni za druge.

1. JASTUK

Ovaj jastuk što ti ga prinosimo, Gospodine, znak je nemirnih i neprospavanih noći. Molimo te Gospodine, daj nam snagu vjere da se u teškim i nemirnim trenucima obratimo Tebi za pomoć. Svakom molitvom upućenoj Tebi, osnaži u nama radost vjere i daj da shvatimo kako je *samo u Bogu mir, dušo moja*.

1. KRIŽ

Gospodine Isuse, prikazujemo ti ovaj križ kao znak žrtve i spasenja. Daj Gospodine da svatko od nas prihvati svoj križ te ga s ljubavlju nosi zagledan u Tebe. Mi želimo biti kršćani koji će svojim životom pjevati Hvalospjev ljubavi – da snažno svjedočimo svoju **vjeru** u svakodnevnom životu, da čvrsti budemo u **nadi** kako ćemo jednoga dana uskrsnuti i živjeti u vječnosti s Bogom, te radosno živimo u **ljubavi**. Daj Gospodine da nam križ ne bude samo znak trpljenja već i smisao življenja na ovome svijetu.

1. SVIJEĆA (*Upalite svijeću!*)

Prinosimo ti Gospodine svijeću kao znak prihvaćanja Tebe u našoj obitelji. Upaljena svijeća znak je Tvoje neprestane prisutnosti u našim životima. Ne dopusti Gospodine da se plamen Tvoje ljubavi ikada ugasi u našim srcima. Daj Gospodine, budi uvijek član više u našoj obitelji i ne dopusti da te ikada napustimo.

*(Ukoliko želite prinijeti još neki od darova ili spontanom molitvom nadopuniti prinesene darove, možete to učiniti.)*

U molitvi Psalma 6. Uskrsne nedjelje, zajedno zahvalimo Bogu za sve što čini za nas. *Redak koji* ***zajedno*** *izgovaramo između kitica je:* ***Kliči Bogu sva zemljo, aleluja!*** *(Ukoliko poznajete napjev retka Psalma, možete ga zajedno zapjevati.) Jedan od članova obitelji čita Psalam, a svi zajedno izgovaraju ili pjevaju pripjevni redak.*

***Kliči Bogu sva zemljo, aleluja!***

„Kliči Bogu, sva zemljo,

Opjevaj slavu imena njegova,

podaj mu hvalu dostojnu.

Recite Bogu:

„Kako su potresna djela tvoja!“

***Kliči Bogu sva zemljo, aleluja!***

Sva zemlja nek ti se klanja i nek ti pjeva,

neka pjeva tvom imenu!“

Dođite i gledajte djela Božja:

Čuda učini među sinovima ljudskim.

***Kliči Bogu sva zemljo, aleluja!***

On pretvori more u zemlju suhu,

te rijeku pregaziše.

Stog se njemu radujmo!

Dovijeka vlada jakošću svojom!

***Kliči Bogu sva zemljo, aleluja!***

Dođite, počujte, svi koji se Boga bojite,

pripovjedit ću što učini duši mojoj!

Blagoslovljen Bog koji mi molitvu ne odbi,

naklonosti ne odvrati od mene!“

***Kliči Bogu sva zemljo, aleluja!***

Bože, hvala ti za ovaj zajednički obiteljski susret s Tobom. Hvala ti što nas ljubiš i štitiš. Okrijepljeni Tvojom ljubavlju želimo hrabro svjedočiti koliko te ljubimo. Ne dopusti da zaboravimo kako si uvijek s nama i uz nas. To te molimo po Kristu, Gospodinu našemu. Amen.

**U ime Oca , i Sina i Duha Svetoga. Amen.**